ITD รูด3%วิตกJICAขึ้นแบล็กลิสต์
ITD รูด 3.56% วิตก JICA ขึ้นแบล็กลิสต์ ล่าสุด ณ เวลา 10.31 น. ราคาอยู่ที่ 4.34 บาท ลบ 0.16 บาท หรือ 3.56% สูงสุดที่ 4.40 บาท ต่ำสุดที่ 4.22 บาท มูลค่าซื้อขายที่ 195.06 ล้านบาท
3 พ.ค. 2560

ผู้สื่อข่าวรายงานว่า ราคาหุ้นบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ณ เวลา 10.31 น. ราคาอยู่ที่ 4.34 บาท ลบ 0.16 บาท หรือ 3.56% สูงสุดที่ 4.40 บาท ต่ำสุดที่ 4.22 บาท มูลค่าซื้อขายที่ 195.06 ล้านบาท ขณะที่ดัชนีตลาดหุ้นไทยโดยรวมบวก 0.05%

โดยราคาหุ้น ITD ปรับตัวลงสืบเนื่องจากเหตุการณ์ที่เครนของบริษัท หล่นทับคนงานในส่วนของ Support Launcher ที่ติดตั้งอยู่บนเสา กท.24+402 บริเวณหน้าโรงเรียนวัดดอนเมือง ถ.กำแพงเพชร 6 แขวงดอนเมือง เขตดอนเมือง กทม. ส่งผลให้มีคนงานเสียชีวิต 3 ราย
ขณะที่นายอานนท์ เหลืองบริบูรณ์ รักษาการผู้ว่าการการรถไฟแห่งประเทศไทย (รฟท.) เปิดเผยว่า องค์การความร่วมมือระหว่างประเทศแห่งญี่ปุ่น (JICA) เตรียมพิจารณาขึ้นบัญชีดำ (แบล็กลิสต์) ITD ในงานก่อสร้างทุกโครงการที่ไจก้าให้เงินกู้ลงทุนทั้งในประเทศไทยและสัญญาร่วมทุนก่อสร้างที่ไจก้าทำในประเทศอื่นด้วย ภายหลังจากเกิดเหตุการณ์อุปกรณ์ก่อสร้างโครงการก่อสร้างรถไฟฟ้าสายสีแดงบางส่วนเกิดปัญหา